CELEX: 32022R0148
Language: hu
Date: 2022-02-03 00:00:00
Title: A Tanács (EU) 2022/148 rendelete (2022. február 3.) az afganisztáni helyzet tekintetében bizonyos személyek, csoportok, vállalkozások és szervezetek elleni korlátozó intézkedések meghozataláról szóló 753/2011/EU rendelet módosításáról

2022.2.4.   
               
               
                  HU
               
               
                  Az Európai Unió Hivatalos Lapja
               
               
                  L 25/5
               
            
         A TANÁCS (EU) 2022/148 RENDELETE
         (2022. február 3.)
         az afganisztáni helyzet tekintetében bizonyos személyek, csoportok, vállalkozások és szervezetek elleni korlátozó intézkedések meghozataláról szóló 753/2011/EU rendelet módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 215. cikkére,
         tekintettel az afganisztáni helyzetre tekintettel egyes személyekkel, csoportokkal, vállalkozásokkal és szervezetekkel szemben hozott korlátozó intézkedésekről szóló, 2011. augusztus 1-jei 2011/486/KKBP tanácsi határozatra (1),
         tekintettel az Unió külügyi és biztonságpolitikai főképviselője és az Európai Bizottság együttes javaslatára,
         mivel:
         
                     (1)
                  
                  
                     A 753/2011/EU tanácsi rendelet (2) hatályba lépteti az Egyesült Nemzetek keretében elfogadott korlátozó intézkedéseket.
                  
               
                     (2)
                  
                  
                     Az Egyesült Nemzetek Biztonsági Tanácsa 2021. december 22-én elfogadta a 2615 (2021) sz. határozatot (a továbbiakban: a 2615 (2021) sz. ENSZ BT-határozat). Az említett határozat új mentességet vezet be az Afganisztánban nyújtott humanitárius segítségnyújtásra és az alapvető emberi szükségleteket támogató egyéb, Afganisztánban folytatott tevékenységekre vonatkozó korlátozó intézkedések alól.
                  
               
                     (3)
                  
                  
                     A Tanács 2022. február 3-án elfogadta a (KKBP) 2022/153 határozatot (3), amely a 2615 (2021) sz. ENSZ BT-határozattal összhangban módosítja a 2011/486/KKBP határozatot.
                  
               
                     (4)
                  
                  
                     Az említett módosítások a Szerződés hatálya alá tartoznak, ezért – különösen a valamennyi tagállamban történő egységes alkalmazásuk biztosítása céljából – a végrehajtásukhoz uniós szintű szabályozás szükséges.
                  
               
                     (5)
                  
                  
                     A 753/2011/EU rendeletet ezért ennek megfelelően módosítani kell,
                  
               ELFOGADTA EZT A RENDELETET:
         
            1. cikk
            A 753/2011/EU rendelet 3. cikke a következő bekezdéssel egészül ki:
            
               
                  „(4)   Az (1) és (2) bekezdés nem alkalmazandó olyan pénzeszközök vagy gazdasági erőforrások rendelkezésre bocsátására, amelyek ahhoz szükségesek, hogy biztosítsák a humanitárius segítségnyújtás időben történő célba juttatását Afganisztánban és az alapvető emberi szükségleteket támogató egyéb, Afganisztánban folytatott tevékenységeket, illetve amelyek az ilyen tevékenységek támogatásához szükségesek.”
               
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. február 3-án.
            
               
                  a Tanács részéről
               
               
                  az elnök
               
               J.-Y. LE DRIAN
            
         
         
            (1)  HL L 199., 2011.8.2., 57. o.
         
         
            (2)  A Tanács 753/2011/EU rendelete (2011. augusztus 1.) az afganisztáni helyzet tekintetében bizonyos személyek, csoportok, vállalkozások és szervezetek elleni korlátozó intézkedések meghozataláról (HL L 199., 2011.8.2., 1. o.).
         
            (3)  A Tanács (KKBP) 2022/153 határozata (2022. február 3.) az afganisztáni helyzetre tekintettel egyes személyekkel, csoportokkal, vállalkozásokkal és szervezetekkel szemben hozott korlátozó intézkedésekről szóló 2011/486/KKBP határozat módostásáról (lásd e Hivatalos Lap 17. oldalát).